ตามคาด! “เฟด” คงอัตราดอกเบี้ย พร้อมส่งสัญญาณชะลอปรับขึ้นปีนี้
ตามคาด! “เฟด” คงอัตราดอกเบี้ย พร้อมส่งสัญญาณชะลอปรับขึ้นปีนี้
21 มี.ค. 2562

ผู้สื่อข่าวรายงานว่า คณะกรรมการกำหนดนโยบายการเงิน (FOMC) ของธนาคารกลางสหรัฐ (เฟด) มีมติเป็นเอกฉันท์ในการคงอัตราดอกเบี้ยระยะสั้นที่ระดับ 2.25-2.50% ในการประชุมเมื่อวานนี้ ซึ่งเป็นการประชุมครั้งที่ 2 ของเฟดในปีนี้ ตามที่ตลาดการเงินคาดการณ์ไว้
โดยเฟดมีมติคงอัตราดอกเบี้ยในการประชุมเมื่อวานนี้ หลังจากที่ได้คงอัตราดอกเบี้ยเช่นกันในการประชุมเดือนม.ค. หลังปรับขึ้นอัตราดอกเบี้ย 4 ครั้งในปีที่แล้ว
นอกจากนี้ เฟดยังได้ส่งสัญญาณว่าจะไม่มีการปรับขึ้นอัตราดอกเบี้ยในปีนี้ จากเดิมที่ระบุในการประชุมเดือนธ.ค.ปีที่แล้วว่า เฟดจะปรับขึ้นอัตราดอกเบี้ย 2 ครั้งในปีนี้
อย่างไรก็ตาม เฟดระบุว่าไม่มีแนวโน้มที่จะปรับขึ้นอัตราดอกเบี้ยในปีนี้ ยกเว้นสถานการณ์จะมีการเปลี่ยนแปลงไปอย่างมาก ส่วนในปีหน้า เฟดส่งสัญญาณว่าจะปรับขึ้นอัตราดอกเบี้ยเพียง 1 ครั้ง ซึ่งไม่เปลี่ยนแปลงจากที่ระบุไว้ในการประชุมเดือนธ.ค.ปีที่แล้ว ซึ่งในแถลงการณ์เฟดระบุว่าจะใช้ความอดทนก่อนที่จะมีการปรับขึ้นอัตราดอกเบี้ยต่อไป
ขณะเดียวกัน เฟดจะชะลอการปรับลดงบดุลในเดือนพ.ค. จากระดับ 3 หมื่นล้านดอลลาร์/เดือน เหลือเพียง 1.5 หมื่นล้านดอลลาร์/เดือน ก่อนที่จะยุติการปรับลดงบดุลในเดือนก.ย.
อีกทั้งยังได้ปรับลดตัวเลขคาดการณ์การขยายตัวของเศรษฐกิจสหรัฐในปีนี้ สู่ระดับ 2.1% จากระดับ 2.3% ที่ระบุไว้ในเดือนธ.ค.ปีที่แล้ว และปรับลดตัวเลขคาดการณ์ในปีหน้าสู่ระดับ 1.9% จากเดิมที่ 2.0% ขณะที่คงตัวเลขคาดการณ์อัตราการขยายตัวในปี 2564 ที่ระดับ 1.8% และคงตัวเลขอัตราการขยายตัวในระยะยาวที่ระดับ 1.9%
นอกจากนี้ เฟดได้ปรับเพิ่มตัวเลขอัตราการว่างงานในปีนี้ที่ระดับ 3.7% จากเดิม 3.5% ส่วนตัวเลขในปี 2563 และ 2564 ได้ปรับเพิ่มขึ้นสู่ระดับ 3.8% และ 3.9% ตามลำดับ จากเดิมที่ระดับ 3.6% และ 3.8% ขณะที่ปรับลดตัวเลขว่างงานในระยะยาวสู่ระดับ 4.3% จากเดิมที่ 4.4%
พร้อมกันนี้ เฟดได้ปรับลดตัวเลขคาดการณ์เงินเฟ้อในปีนี้ สู่ระดับ 1.8% จากระดับ 1.9% ก่อนหน้านี้ และปรับลดคาดการณ์ในปี 2563 และ 2564 สู่ระดับ 2.0% จากเดิมที่ระดับ 2.1% และคงตัวเลขคาดการณ์เงินเฟ้อระยะยาวที่ระดับ 2.0%